Sondag 15 – Gereformeerde Kerk Centurion
Etiket: Sondag 15
Gepubliseer op Mei 15, 2020
Die klein woordjie van die onderwyser?
Skriflesing: Psalm 22 en Jesaja 53
Teksvers: Jesaja 53:4
HK: Sondag 15
Ek onthou uit my kinderdae dat my katkisasiemeester ons geleer het dat die VRAE by die Heidelbergse Kategismus NETSO belangrik is as die ANTWOORDE! Kyk jy na die oorspronklike skrywers se kommentaar op die Kategismus (vgl. Het Schatboek, deur Zacharias Ursinus) dan is die vraag is ook deel van die belydenis. Toets dit maar self met die heel eerste vraag na jou "enigste troos"… Dit veronderstel 'n vreeslike probleem en dat daar net één antwoord is! Ek hoop u volg my argument. Ek wens u lees sommer weer die Heidelberger met nuwe oë.
Vanaand moet u goed oplet. Sondag 15 handel oor Jesus se swaarkry, lyding, veroordeling en vervloeking. Hy het 'n bittere, bittere lydensweg geloop! Sy hele aardse lewe eintlik 'n Via Dolorosa (pad van trane)!
En kyk dan nou na die vraagstelling van Sondag 15, waar die onderwyser na hierdie lyding met 'n verkleinwoordjie verwys- "Wat verstaan jy onder die woordjie : gely? In Nederlands gebruik hy "woordeke". Is dit nou nie sleg as hy so 'verkleinerend' oor ons Verlosser se lyde praat nie?